Imtella' Settembru 10, 2021 Il-President Amerikan Joe Biden ħabbar miżura ġdida għal kontra t-tixrid tal-Covid-19 – il-ħaddiema kollha f'kumpaniji kbar iridu jitlaqqmu kontra l-virus jew inkella jridu jagħmlu swab test kull ġimgħa. Il-miżura li taħseb biex jiġu mlaqqma miljuni ta' impjegati mal-Gvern federali saret hekk kif Biden qed jiffaċċja pressjoni biex irażżan iż-żieda qawwija fil-każijiet il-ġodda. Aktar minn 650,000 Amerikan mietu minħabba l-Covid-19 u l-isptarijiet jinsabu mimlija bil-pazjenti morda bil-coronavirus. Il-President kien wiegħed sajf ħieles mill-virus iżda l-varjant Delta wassal għal żieda fl-infezzjonijiet. Biden ta struzzjonijiet lid-dipartiment Amerikan tax-xogħol biex il-kumpaniji privati li jħaddmu aktar minn 100 ruħ, ilaqqmu lill-impjegati tagħhom inkella jridu jagħmlulhom test darba fil-ġimgħa. Din l-ordni se taffettwa mat-80 miljun ħaddiem.